Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ που εμποδίζει την εισαγωγή τόννου μεγαλόφθαλμου (Thunnus obesus) καταγωγής Μπελίζε, Καμπότζης, Ισημερινής Γουινέας, Αγίου Βικεντίου και Γρεναδίνων και Ονδούρας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά τη διάρκεια της τελευταίας συνεδρίασής της, που έγινε τον Νοέμβριο του 2000, η Διεθνής Επιτροπή για τη Διατήρηση των Θυνοειδών του Ατλαντικού (ICCAT) ενέκρινε δύο συστάσεις που εμποδίζουν την εισαγωγή από τα συμβαλλόμενα μέρη της τόνου μεγαλόφθαλμου (Thunnus obesus) του Ατλαντικού προελεύσεως Μπελίζε, Καμπότζης, Ισημερινής Γουινέας, Αγίου Βικεντίου και Γρεναδίνων με ισχύ από 1ης Ιουλίου 2001 και προελεύσεως Ονδούρας με ισχύ από 1ης Ιανουαρίου 2002, σε οποιαδήποτε μορφή.

Οι εν λόγω συστάσεις στηρίζονται στο ψήφισμα 98-18 του 1998 σχετικά με την παράνομη, μη δηλωμένη και μη διεπόμενη από ρυθμίσεις αλιεία των θυννοειδών από μεγάλα πλοία στη ζώνη της σύμβασης.

Κατά τη διάρκεια της εν λόγω συνεδρίασης τονίστηκε ότι η εν λόγω διαδικασία ήταν παράλληλη με τις διαδικασίες που έχουν θεσπιστεί σύμφωνα με το σχέδιο δράσης με σκοπό να εξασφαλισθεί η αποτελεσματικότητα του προγράμματος διατήρησης του ερυθρού τόνου του Ατλαντικού και σύμφωνα με το σχέδιο δράσης με στόχο να εξασφαλισθεί η αποτελεσματικότητα του προγράμματος διατήρησης του ξιφία του Ατλαντικού. Οι εν λόγω διαδικασίες μεταφέρθηκαν από την Κοινότητα, αντίστοιχα, στον κανονισμό (ΕΚ) αριθ. 2092/2000 του Συμβουλίου που εμποδίζει την εισαγωγή ερυθρών τόνων του Ατλαντικού (Thunnus thynnus) καταγωγής Μπελίζε, Ονδούρας και Ισημερινής Γουινέας, και στον κανονισμό (ΕΚ) αριθ. 2093/2000 του Συμβουλίου, που εμποδίζει την εισαγωγή ξιφία του Ατλαντικού (Xiphias gladius) καταγωγής Μπελίζε και Ονδούρας.

Η Ευρωπαική Κοινότητα αποτελεί συμβαλλόμενο μέρος της ΙCCAT από τις 14 Νοεμβρίου 1997, και, δυνάμει της κοινής εμπορικής πολιτικής, οι εν λόγω απαγορεύσεις εισαγωγής πρέπει να επιβληθούν σε επίπεδο Κοινότητας.

´Οπως και με την έγκριση των κανονισμών (ΕΚ) αριθ. 2092/2000 και 2093/2000 του Συμβουλίου, η Κοινότητα κρίνει ότι αυτά τα μέτρα είναι πλήρως συμβατά με τις υποχρεώσεις της που απορρέουν στο πλαίσιο του ΠΟΕ δυνάμει των διατάξεων του άρθρου XX της GATT (1994), που προβλέπει τη δυνατότητα να εφαρμόζονται εμπορικά μέτρα για να προστατευθούν οι εξαντλήσιμοι πόροι, καθώς και με τη σύμβαση του Κοτονού (Μπελίζε, Ισημερινή Γουινέα, ´Αγιος Βικέντιος και Γρεναδίνες).

2001/0084(ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ που εμποδίζει την εισαγωγή τόννου μεγαλόφθαλμου (Thunnus obesus) καταγωγής Μπελίζε, Καμπότζης, Ισημερινής Γουινέας, Αγίου Βικεντίου και Γρεναδίνων και Ονδούρας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα εξής:

(1) Η προστασία των αλιευτικών πόρων, ως εξαντλήσιμων φυσικών πόρων, αποτελεί αναγκαιότητα, τόσο στο επίπεδο βιολογικής ισορροπίας όσο και για την προοπτική της παγκόσμιας επισιτιστικής ασφάλειας.

(2) Η Διεθνής Επιτροπή για τη Διατήρηση των Θυννοειδών του Ατλαντικού (ICCAT), της οποίας η Ευρωπαϊκή Κοινότητα αποτελεί συμβαλλόμενο μέρος, ενέκρινε το 1998 το ψήφισμα 98-18 σχετικά με την παράνομη, μη δηλωμένη και μη διεπόμενη από ρυθμίσεις αλιεία θυννοειδών από μεγάλα πλοία στη ζώνη της σύμβασης.

(3) Η διατήρηση των εν λόγω αποθεμάτων μπορεί να γίνει κατά τρόπο αποτελεσματικό από τα συμβαλλόμενα μέρη της ICCAT, οι αλιείς των οποίων υποχρεούνται να μειώσουν τα αλιεύματα τόννων του Ατλαντικού, μόνον εάν όλα τα μη συμβαλλόμενα μέρη συνεργασθούν με την ICCAT και τηρήσουν τα καθορισθέντα μέτρα διατήρησης και διαχείρισης.

(4) Η ICCAT διαπίστωσε ότι τα πλοία του Μπελίζε, της Καμπότζης, της Ισημερινής Γουινέας, του Αγίου Βικεντίου, των Γρεναδίνων και της Ονδούρας αλιεύουν τόννο μεγαλόφθαλμο του Ατλαντικού κατά τρόπο που θίγει την αποτελεσματικότητα των μέτρων που έχει λάβει αυτός ο οργανισμός για τη διατήρηση του εν λόγω είδους και στήριξε τη διαπίστωσή της σε στοιχεία που αφορούν τα αλιεύματα, το εμπόριο και τις παρατηρήσεις πλοίων.

(5) Τα διαβήματα της ICCAT προς τις πέντε από τις έξι αναφερθείσες χώρες για να τις ενθαρρύνει να συμμορφωθούν με τα μέτρα διατήρησης και διαχείρισης του τόννου μεγαλόφθαλμου του Ατλαντικού δεν είχαν αποτελέσματα. Στην Ονδούρα δόθηκε συμπληρωματική προθεσμία για να παράσχει πληροφορίες που θα αποδεικνύουν ότι τηρεί τα μέτρα διατήρησης και διαχείρισης. Για τον λόγο αυτό η ετήσια συνεδρίαση του 2001 θα εξετάσει το αποτέλεσμα των μέτρων που έχει λάβει η εν λόγω χώρα.

(6) Η ICCAT συνέστησε στα συμβαλλόμενα μέρη να λάβουν τα κατάλληλα μέτρα για να επιβάλουν απαγόρευση εισαγωγής προϊόντων τόννου μεγαλόφθαλμου του Ατλαντικού (Thunnus obesus), καταγωγής Μπελίζε, Καμπότζης, Ισημερινής Γουινέας, Αγίου Βικεντίου, Γρεναδίνων και Ονδούρας. Τα μέτρα αυτά θα αρθούν μόλις διαπιστωθεί ότι οι δραστηριότητες αλιείας των εν λόγω χωρών έχουν ευθυγραμμισθεί με τα μέτρα της ICCAT. Κατά συνέπεια, είναι απαραίτητη η εφαρμογή των μέτρων αυτών από την Ευρωπαϊκή Κοινότητα, η οποία έχει αποκλειστική αρμοδιότητα για το εν λόγω θέμα.

(7) ´Οσον αφορά τα προϊόντα τόννου μεγαλόφθαλμου του Ατλαντικού (Thunnus obesus), καταγωγής Ονδούρας, η ICCAT προέβλεψε ως έναρξη ισχύος της απαγόρευσης την 1η Ιανουαρίου 2002, εκτός εάν διαπιστωθεί, κατά τη συνεδρίαση του 2001 της ICCAT, βάσει τεκμηριωμένων αποδείξεων ότι οι αλιευτικές δραστηριότητες της εν λόγω χώρας έχουν ευθυγραμμισθεί σύμφωνα με τα μέτρα διαχείρισης και διατήρησης της ICCAT

(8) Τα εν λόγω μέτρα είναι συμβατά με τις υποχρεώσεις της Ευρωπαϊκής Κοινότητας βάσει άλλων διεθνών συμφωνιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ

Άρθρο ένα

(1) Απαγορεύεται η θέση σε ελεύθερη κυκλοφορία στην Κοινότητα τόννου μεγαλόφθαλμου του Ατλαντικού (Thunnus obesus), καταγωγής Μπελίζε, Καμπότζης, Ισημερινής Γουινέας, Αγίου Βικέντιου, Γρεναδίνων που υπάγεται στους κωδικούς ΣΟ ex 0301 99 90, ex 0302 39 19, ex 0302 39 99, ex 0303 49 41, ex 0303 49 43, ex 0303 49 49, ex 0303 49 90, ex 0304 10 38, ex 0304 10 98, ex 0304 20 45, ex 0304 90 97, ex 0305 20 00, ex 0305 30 90, ex 0305 49 80, ex 0305 59 90, ex 0305 69 90, ex 1604 14 11, ex 1604 14 16, ex 1604 14 18 et ex 1604 20 70.

(2) Απαγορεύεται η εκφόρτωση, για λόγους κοινοτικής διαμετακόμισης, των προϊόντων που αναφέρονται στην παράγραφο 1.

Άρθρο 2

Οι διατάξεις του παρόντος κανονισμού δεν εφαρμόζονται στις ποσότητες των προϊόντων που αναφέρονται στο άρθρο 1, παράγραφος 1, για τις οποίες μπορεί να αποδειχθεί, ικανοποιητικά για τις αρμόδιες εθνικές αρχές, ότι μεταφέρονταν προς το έδαφος της Κοινότητας κατά την ημερομηνία έναρξης της ισχύος του και εφόσον έχουν τεθεί σε ελεύθερη κυκλοφορία το αργότερο 14 ημέρες μετά την ημερομηνία αυτή.

Άρθρο 3

Οι διατάξεις των άρθρων 1 και 2 εφαρμόζονται στον τόννο μεγαλόφθαλμο του Ατλαντικού (Thunnus obesus), καταγωγής Ονδούρας που υπάγεται στους κωδικούς ΣΟ ex 0301 99 90, ex 0302 39 19, ex 0302 39 99, ex 0303 49 41, ex 0303 49 43, ex 0303 49 49, ex 0303 49 90, ex 0304 10 38, ex 0304 10 98, ex 0304 20 45, ex 0304 90 97, ex 0305 20 00, ex 0305 30 90, ex 0305 49 80, ex 0305 59 90, ex 0305 69 90, ex 1604 14 11, ex 1604 14 16, ex 1604 14 18 et ex 1604 20 70.

Άρθρο 4

Ο παρών κανονισμός αρχίζει να ισχύει την 1η Ιουλίου 2001.

To άρθρο 3 εφαρμόζεται από την 1η Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος